Ֆեյ Ուայթ

**Ֆեյ Դեբորա Ուայթ** (, ), անգլիացի ֆուտբոլիստուհի, համբավվել է Լոնդոնի կանանց «Արսենալ» թիմում և Անգլիայի ազգային հավաքականում իր մրցելույթներով։ Անգլիայի ամենահայտնի ֆուտբոլիստուհիներից մեկն է։

Անգլիայի կանանց ֆուտբոլի ազգային հավաքականի ավագն է եղել 15 տարի շարունակ և թիմին առաջնորդել է հինգ խոշոր առաջնությունների եզրափակիչ փուլերում։ Արսենալի կազմում դարձել է ՈՒԵՖԱ-ի կանանց չեմպիոնների լիգայի առաջնության հաղթող, հասել մարզական այլ նվաճումների ևս։ Սպորտում Ուայթի ներդրած ավանդը գնահատելով՝  Էլիզաբեթ 2-րդ թագուհին նրան 2007 թվականին շնորհել է Բրիտանական կայսրության շքանշան։ Բացի այդ, 2015 թվականին Ֆեյ Ուայթին նվիրված անկյուն է հանդիսավորությամբ բացվել անգլիական ֆուտբոլի փառքի սրահում։

## Կարիերա
### Ակումբային
Horley Town թիմի ֆերմերային ակումբի՝ Horsham Ladies ակումբի սաներից է։ Այդտեղ անցկացրել է երեք տարի, որից հետո ընդունվել է «Արսենալի» ակադեմիա։ Առաջին մարզիչը Ջիմ Մյուիրն էր, ով օգնել է Ֆեյին ճանապարհ հարթելու դեպի թիմի հիմնական կազմ, և դա այն դեպքում, երբ աղջիկը հազիվ 14 տարեկան էր։ Նրա նորամուտը թիմում կայացել է արդեն 1996/1997 մրցաշրջանում։ 1997/1998 մրցաշրջանում նա առաջին անգամ նվաճել է Պրեմիեր լիգայի լավագույն խաղացողի տիտղոսը։ Ֆեյն ընդհանուր առմամբ նվաճել է մրցանակների 31 հավաքածու, 10 անգամ դարձել Անգլիայի չեմպիոն, 9 անգամ նվաճել Անգլիայի գավաթը և 6 անգամ՝ Լիգայի գավաթը։ Նա իր հաշվին գրանցել է չորս «ոսկե դուբլ» և մեկ «ոսկե պոկեր»։ 2013 թվականի մարտին Ֆեյը հայտարարել է ակտիվ սպորտը թողնելու մասին։

### Ազգային հավաքականում
1997 թվականին՝ 19 տարեկան հասակում նա իր նորամուտն է նշել ազգային հավաքականի կազմում Շոտլանդիայի դեմ խաղում։ 2002 թվականին դարձել է ազգային հավաքականի ավագ։ 2001, 2005 և 2009 թվականներին մասնակցել է Եվրոպայի առաջնություններին (վերջին առաջնությունում այտոսկրի վնասվածքի պատճառով դեմքին դիմակ կրելով է խաղացել)։ 2012 թվականի ապրիլից դադարել է խաղալ ազգային հավաքականում։

## Անձնական կյանք
### Կրթություն և ոչ խաղային աշխատանք
Ավարտել է Հորլիի Յաթենդոն և Օքվուդ միջնակարգ դպրոցները։ Վերապատրաստվել է որպես որակյալ բժշկական մերսող թերապևտ։ Հաճախ հանդես է եկել որպես BBC-ի, Sky Sports-ի, Eurosport-ի և ESPN-ի հեռուստատեսային մարզական մեկնաբան, բացի այդ՝ պաշտոնավարել է ակումբի՝ կանանց ֆուտբոլի առաջընթացի խթանման բաժնում։ Աջակցել է Անգլիայի հայտի առաջխաղացմանը ՖԻՖԱ-ի 2018 թվականի աշխարհի առաջնության անցկացման իրավունքը նվաճելու համար։

### Ընտանիք
Ֆեյն ունի եղբայր, ով խաղում էր Հորլի Թաուն թիմում։ Աղջիկն ամուսնացել է նախկին բասկետբոլիստ Քիտ Մալհոլանդի հետ։ 2012 թվականի ապրիլին Ֆեյը հայտարարեց, որ երեխայի է սպասում, և դադարեցրեց մարզումներն ու հրաժարվեց մասնակցել  ֆուտբոլի օլիմպիական մրցաշարին։ 2012 թվականի հոկտեմբերի 2-ին Ֆեյը որդի է ունեցել, որին անվանել է Լուկաս։ Երկրորդ որդին՝ Ջեյքը լույս աշխարհ է եկել 2016 թվականին։

## Մարզական նվաճումներ
**Արսենալ**-ի կազմում

* Պրեմիեր լիգայի կանանց առաջնության չեմպիոն. 1996–97, 2000–01, 2001–02, 2003–04, 2004–05, 2005–06, 2006–07, 2007–08, 2008–09, 2009–10
* Կանանց սուպեր լիգայի հաղթող. 2011
* Կանանց ֆուտբոլի գավաթակիր. 1997–1998, 1998–1999, 2000–01, 2003–04, 2005–06, 2006–07, 2007–08, 2008–09, 2010–11
* Կանանց Պրեմիեր լիգայի գավաթակիր / FA Women's Premier League Cup. 1997–98, 1998–99, 1999–2000, 2000–01, 2004–05, 2008–09
* Women's FA Community Shield. 2000, 2001, 2005, 2006, 2008
* ՈՒԵՖԱ-ի կանանց գավաթի խաղարկության հաղթող / UEFA Women's Cup. 2006–07

**Անգլիայի ֆուտբոլի կանանց հավաքականի կազմում**
*ՈՒԵՖԱ-ի կանանց առաջնության եզրափակիչ խաղի մասնակից. / UEFA Women's Euro 2009
**Անհատական ձեռքբերումներ**
*Բրիտանական կայսրության շքանշանակիր / Member of the Order of the British Empire. 2007
*Ներառում Անգլիայի ֆուտբոլի փառքի սրահում / English Football Hall of Fame. 2015
*FA Women's Player. Տարվա լավագույն խաղացող. 1997–98

## Ծանոթագրություններ

## Արտաքին հղումներ
*Faye White at the National Football Museum Hall of Fame
*FA profile of Faye White 
* Պաշտոնական կայք
* Անձնագիրը՝ Արսենալ ակումբի կայքում
* Անձնագիր Ottawa Fury ակումբի կայքում
* Անձնագիրը Ֆուտբոլի ասոցիացիայի կայքում

Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի կին ֆուտբոլիստներ
Կատեգորիա:Արսենալի ֆուտբոլիստներ
Կատեգորիա:Կանանց ֆուտբոլի պաշտպաններ